Kesić: Rekonstrukcija mora da ispuni odredjena merila
Analitičar Obrad Kesić o rekonstrukciji Vlade Srbije i mogućnosti održavanja prevremenih izbora
„U ovom momentu, da bi moglo da se kaže da je rekonstrukcija Vlade uspešna, ona bi morala da bude vrlo ozbiljna i da dovede do smene nekih osoba u Vladi, koje odražavaju nedostatak kredibiliteta i autoriteta vlasti. Ako to gledamo u kontekstu sadašnjeg sastava ministara, dve osobe se spominju kao neka vrsta testa za koalicione partnere. Za Demokratsku stranku ta osoba je ministar životne sredine i prostornog planiranja Oliver Dulić. To znači da ako odu neki ministri iz Demokratske stranke, a ostane gospodin Dulić, za javnost u Srbiji to će bitri nuespeh i neuspešna rekonsturukcija vlasti. Isto tako, za SPS, ministar koji nosi najveći deficit autoriteta i kredibiliteta jeste Milutin Mrkonjić, ministar za infrastrukturu. Ako on opstane posle rekonstrukcije Vlade, to bi takodje bio signal da je ta rekonstrukcija neozbiljna i da nije dovedena do zaključka, što mnogi u javnosti očekuju. Tako da jednostavno tu postoje neka merila, da kažemo, ozbiljnosti rekonstrukcije. Kada se radi o odnosima sa medjunarodnom zajednicom, rekonstrukcija nije baš toliko bitna. Kao što znate, jedino pitanje za medjunarodnu zajednicu, pogotovo Ameriku, jeste početak pregovora Beograd-Priština.“ „Potezi koje povlače političke stranke i lideri govore da je predizborna kampanja u velikoj meri već počela. Pitanje kada će tačno izbori biti održani odraziće se na pregovore izmedju Beograda i Prištine i na stav medjunarodne zajednice. Znači, ako izbori postanu prepreka, kao što su postali u Prištini, zbog odugovlačenja procesa pregovora, onda će nezadovoljstvo u Briselu i Vašingtonu biti veliko. U Vašingtonu očekuju da ti pregovori krenu što pre i pokažu brze rezultate u nekim segmentima, koji nisu od velikog političkog značaja vezanog za status Kosova. Za pregovore se očekuje da oni doprinesu normalizaciji odnosa Beograda i Prištine.“